आत्मा जब परमतत्त्वम् (आत्मतत्त्वम्) रूप ‘शब्द-ब्रह्म’ या परमेश्वर से छिटककर शून्य आकाश में विचरण करते हुये, शरीर में स्वांस-प्रस्वांस रूप प्राण-वायु के साथ प्रवेश करती हुई कुण्डलिनी में पड़ती है, तब उसी में ‘अहम्’ रूप जीव में परिवर्तित होकर वहीं कायम रहती है। यही ‘अहम्’ जीव उच्चारण क्रम में संस्कृत से हिन्दी में ‘अहम्’ ही ‘हम’ होने लगा, जो आज भी है। इस प्रकार ‘हम’ जीव, शरीर स्थित मूलाधार-चक्र में स्थित शिवलिंग में लिपटी हुई सर्पिणी रूप में जो कुण्डलिनी है, उसी कुण्डलिनी में कायम रहता है। अर्थात् कुण्डलिनी शक्ति ही ‘हम’ जीव का वास स्थान नियत है, यह वहीं रहता है।